Hwenu kpɛɖé jɛ nukɔn nú kú Jezu tɔn ɔ, é ɖɔ xó xá ahwanvu tɔn ɛnɛ ɖó vo—Piyɛɛ, Jaki, Jaan, kpo Andle kpo. Hwenu e Jezu ɖò fí ɖiɖe tɔn ɖò azǎn gudo gudo tɔn lɛ mɛ sín xlɛ̌ ɖɔ ɖ’ayǐ wɛ é ɔ, é ɖɔ xó taji ɖé: “Ma ɖɔ mɛ e [deví] gbejinɔtɔ́, ayiɖotenanɔ ɖi ɔ nú mi: é ɖi mɛ e gǎn tɔn ɖò hwɛ na zɛ wɛ, bo sɔ́ ɛ ɖó mɛ e ɖò xwé tɔn gbè lɛ nu, bɔ é na nɔ na nùɖuɖu ye dó hwe tɔn nu é.” (Matie 24:3, 45; Maki 13:3, 4) Jezu na jiɖe ahwanvu tɔn lɛ ɖɔ emi “gǎn” yetɔn ɔ, na ɖè “deví” e na nɔ na nùɖuɖu gbigbɔ tɔn ye dó hwe tɔn nu ɖò azǎn gudo gudo tɔn lɛ mɛ é. Nɛ̌ mǐ ka sixu tuùn “deví” enɛ ɔ gbɔn?
Ahwanvu Jezu tɔn yí ami dó ɖè lɛ sín kplékplé kpɛví ɖé wɛ. “Deví” ɔ wɛ nyí Hagbɛ̌ Alixlɛ́mɛtɔ́ Kúnnuɖetɔ́ Jehovah Tɔn lɛ tɔn. É nɔ na nùɖuɖu gbigbɔ tɔn Jehovah sɛntɔ́ hàtɔ́ tɔn lɛ dó hwe tɔn nu. Mǐ ɖò alɔ deví gbejinɔtɔ́ enɛ ɔ tɔn mɛ bɔ é na nɔ na mǐ “nùɖuɖu . . . dó hwenu.”—Luka 12:42.
É nɔ kpɔ́n xwédo Mawu tɔn jí. (1 Timɔtée 3:15) Jezu zé azɔ̌ kpinkpɛn dó alɔ mɛ nú deví ɔ nú é ni nɔ kpé nukún dó azɔ̌ e nyí tutoblonunu Jehovah tɔn ayikúngban jí tɔn é tɔn wu—enɛ wɛ nyí azɔwanú lɛ jí kpinkpɔn, nukɔn ninɔ nú azɔ̌ yɛhwexóɖiɖɔ ɔ tɔn, kpo nùkpinkplɔn mǐ gbɔn agun mǐtɔn lɛ gblamɛ kpo. Enɛ wu ɔ, bo na dó na mǐ nǔ e sín hudo mǐ ɖó hwenu e mǐ ɖó hudo tɔn dó é ɔ, “deví gbejinɔtɔ́, ayiɖotenanɔ ɔ” nɔ má nùɖuɖu gbigbɔ tɔn gbɔn wema e mǐ nɔ zán ɖò sinsɛnzɔ́ mǐtɔn mɛ lɛ é kpo tuto e è nɔ sɔ́ ɖó nukɔn nú mǐ ɖò kplé alǒ kpléɖókpɔ́ mǐtɔn lɛ jí lɛ é kpo gblamɛ.
Deví ɔ nyí gbejinɔtɔ́ ɖò nugbǒ Biblu tɔn lɛ kpo azɔ̌ wɛnɖagbe jijla tɔn e è sɔ́ d’así n’i ɔ kpo mɛ, bo lɛ́ nyí ayiɖotenanɔ ɖò lee é nɔ sɔ́ nùnywɛ dó kpé nukún dó nǔ Klisu tɔn lɛ wu ɖò ayikúngban jí gbɔn ɔ mɛ. (Mɛsɛ́dó 10:42) Jehovah ɖò sínsɛ́n kpo nùɖuɖu gbigbɔ tɔn gégě kpo sɔ́ dó dó nú azɔ̌ deví ɔ tɔn wɛ.—Isaïe 60:22; 65:13.
Mɛ̌ Jezu ka ɖè bɔ é na nɔ na nùɖuɖu gbigbɔ tɔn ahwanvu tɔn lɛ?
Ali tɛ lɛ nu deví ɔ ka nyí gbejinɔtɔ́ bo lɛ́ nyí ayiɖotenanɔ ɖè?